মঙ্গলবার ইংল্যান্ড ২-০ গোলে হারাল ফ্রান্সকে। গোল করলেন ডেলে এলি আর ওয়েন রুনি। কিন্তু ম্যাচের স্কোরলাইন নিয়ে ওয়েম্বলিতে খেলা দেখতে আসা ৭০ হাজার সমর্থক কি আদৌ চিন্তিত ছিলেন? মনে হয় না। বরং তাঁদের লক্ষ্য ছিল ফ্রান্সকে শ্রদ্ধাজ্ঞাপন করার দিকে। খেলা শুরু হওয়ার অনেকক্ষণ আগেই সমর্থকরা ঢুকে পড়েছিলেন স্টেডিয়ামে। তাঁদের হাতে ছিল ফ্রান্সের জাতীয় পতাকা। এবং স্টেডিয়ামের বিখ্যাত আর্চের রংও ফ্রান্সের জাতীয় পতাকার রং-এ বদলে ফেলা হয়। অধীর অপেক্ষায় সমর্থকরা তাকিয়ে ছিলেন ওয়েম্বলির জায়ান্ট স্ক্রিনের দিকে। সেখানে ফ্রান্সের জাতীয় সঙ্গীতের কথাগুলো ভেসে উঠছে। ওয়েম্বলির ৭০ হাজার সমর্থক একসঙ্গে গাইছেন ফ্রান্সের জাতীয় সঙ্গীত! মাঠে দাঁড়িয়ে সেই গানের সঙ্গে গলা মেলাচ্ছেন ইংল্যান্ডের প্রধানন্ত্রী ডেভিড ক্যামেরন আর প্রিন্স উইলিয়াম। 
ম্যাচ শেষ হল। ওয়েন রুনি ছুটলেন তাঁর পুরনো দুই বন্ধুর সঙ্গে দেখা করতে। ম্যাঞ্চেস্টার ইউনাইটেডে তাঁর প্রাক্তন দুই বন্ধু প্যাত্রিস এভা আর পল পোগবাকে দেখেই জড়িয়ে ধরলেন রুনি। একসঙ্গে তিনজনের ছবি তুলতে হুড়োহুড়ি চিত্রসাংবাদিকদের। তবু, সংহতি আর সৌহার্দের ম্যাচে ক্ষতি হয়ে গেল ম্যাঞ্চেস্টার ইউনাইটেডের! বাঁ পায়ে গুরুতর চোট পেয়ে ৬৭ মিনিটে মাঠ ছাড়লেন ম্যান ইউয়ের ফরাসি স্ট্রাইকার অ্যান্থনি মার্সিয়াল। আগামী শনিবার ইপিএলে ওয়াটফোর্ডের বিরুদ্ধে তাঁর খেলা নিয়েও তৈরি হল সংশয়!